Správa Komisie Európskemu Parlamentu a Rade - Projekty programu verejného zdravia, ku ktorým sa pristúpilo v rokoch 2003-2004 /* KOM/2005/0511 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 24.10.2005 KOM(2005) 511 v konečnom znení SPRÁVA KOMISIE EURÓPSKEMU PARLAMENTU A RADE Projekty programu verejného zdravia, ku ktorým sa pristúpilo v rokoch 2003-2004 SPRÁVA KOMISIE EURÓPSKEMU PARLAMENTU A RADE Projekty programu verejného zdravia, ku ktorým sa pristúpilo v rokoch 2003-2004 (Text s významom pre EHP) 1. ÚVOD 1.1. Politika verejného zdravia a jej prínos k stratégii Spoločenstva v oblasti zdravia V článku 12 ods. 1 rozhodnutia o programe verejného zdravia[1] sa stanovuje, že sa Európskemu parlamentu a Rade každoročne podá správa o činnosti programu. Za týmto účelom bola vypracovaná táto správa. Program, ktorý začal fungovať 1. januára 2003, predstavuje kľúčový nástroj pre finančnú realizáciu činností patriacich do širšieho politického kontextu stratégie v oblasti zdravia[2]. Stavajúc na skúsenostiach získaných počas ôsmich rôznych programov v oblasti zdravia[3], hlavný cieľ programu pozostával z vytvorenia zrozumiteľného a koherentného prístupu k verejnému zdraviu, sústrediac sa na tri základné priority: informácie v oblasti zdravia, ohrozenia zdravia a faktory zdravia. Spoločne sa tieto tri prvky usilovali prispieť k vysokej úrovni telesného a duševného zdravia a kvality života v Európskej únii. Navrhli sa akcie s cieľom vytvoriť sebestačné mechanizmy, ktoré umožnia členským štátom koordinovať ich činnosti týkajúce sa zdravia. Tieto prvky sa zopakovali v nasledujúcich ročných pracovných plánoch v oblasti verejného zdravia. Jeden z najdôležitejších spôsobov implementácie pracovných plánov v oblasti verejného zdravia na rok 2003 a 2004 bol prostredníctvom ročných výziev na predkladanie návrhov. Ďalšími významnými činnosťami boli zdravotné analýzy a správy, pilotné projekty, prispievanie k tvorbe právnych predpisov, vytváranie databáz, spoločných ukazovateľov a informačných systémov. Úvodný rozpočtový prídel programu vo výške 312 miliónov eur sa zvýšil na 354 miliónov eur v kontexte rozšírenia v roku 2004 s cieľom prijať 10 nových členských štátov. 1.2. Rozšírenie Od začiatku programu verejného zdravia boli pristupujúce krajiny zahrnuté do rozličných aspektov tohto programu. So všetkými pristupujúcimi a kandidátskymi krajinami boli uzavreté memorandá o porozumení. Zúčastňovali sa ako pozorovatelia na všetkých stretnutiach programového výboru a predložili návrhy v rámci výzvy na predkladanie návrhov z roku 2003. Podnikli sa značné snahy s cieľom informovať tieto krajiny o možnostiach financovania a zahrnúť ich do rozličných aspektov programu verejného zdravia. Od pristúpenia v máji 2004 sa nové členské štáty úplne zúčastňovali programu. Program je tiež otvorený pre krajiny EZVO/EHP[4] a pre Bulharsko, Rumunsko a Turecko[5], ktoré na tento program finančne prispievajú. V roku 2003 krajiny EHP prispeli na prevádzkové prostriedky sumou vo výške 1,1 milióna eur a kandidátske krajiny (vrátane 10 pristupujúcich krajín) vo výške 3,6 milióna eur. V roku 2004 mali tieto ukazovatele hodnotu 1,1 milióna eur pre krajiny EHP a 1,3 milióna eur pre tri kandidátske krajiny. 1.3. Dopad predchádzajúceho a súčasného programu (programov) – odkaz predošlých programov a politík Uskutočnilo sa záverečné zhodnotenie[6] ôsmich akčných programov verejného zdravia z rokov 1996-2002. Účinnosť, efektívnosť, užitočnosť a udržateľnosť každého z programov sa zvažovala na základe rámca verejného zdravia prijatého v roku 1993 a boli vyjadrené v programových rozhodnutiach. Na tomto základe sa formulovali odporúčania vhodné na správu, implementáciu a rozvoj programu verejného zdravia. 2. PREHĽAD ČINNOSTÍ ZA ROK 2003 2.1. Prijatie pracovného plánu na rok 2003 Pracovný plán na rok 2003[7], pravidlá, kritériá a postupy uplatniteľné na výber a financovanie akcií nového programu[8], a výzva na predkladanie návrhov z roku 2003[9] boli uverejnené v úradnom vestníku 15. marca 2003. Výzva na predkladanie návrhov, pokiaľ ide o uskutočňovanie pracovného plánu na rok 2003, sa vyhlásila na obdobie dvoch mesiacov s dátumom uzávierky 16. máj 2003. 2.2. Informácie o výzve na predkladanie návrhov Pre potenciálných uchádzačov sa konala informačná kampaň o uskutočňovaní pracovného plánu na rok 2003. Jej súčasťou bolo oficiálne otvorenie dňa 18.3.2003 v Bruseli komisárom Byrnom a poslancom Trakatellisom, spravodajcom Európskeho parlamentu o rozhodnutí týkajúcom sa programu. Dňa 13.3.2003 sa v Luxemburgu uskutočnil obsiahly informačný deň, ktorého sa zúčastnilo približne 300 osôb zastupujúcich potenciálnych účastníkov programu. Osobitná pomoc sa venovala povzbudeniu účasti pristupujúcich a kandidátskych krajín. Vytvorila sa nová internetová stránka týkajúca sa verejného zdravia. 2.3. Postup hodnotenia Predložilo sa celkom 427 projektov, ktoré požadovali celkové financovanie vo výške viac ako 500 miliónov eur, čo predstavuje desaťnásobok dostupnej sumy. Návrhy hodnotili úradníci s odbornosťou v oblasti týchto návrhov. Tam, kde to bolo vhodné návrhy hodnotili aj úradníci z iných generálnych riaditeľstiev s cieľom zabezpečiť, aby sa nevyskytla žiadna duplikácia alebo prekrytie s inými prebiehajúcimi projektmi. Celkom 58 projektov sa považovalo za vhodné na financovanie, 12 projektov sa umiestnilo na rezervný zoznam A a 55 na rezervný zoznam B. Zostávajúcich 302 projektov sa považovalo za nevhodné na financovanie a boli zamietnuté. Hodnotiaci sa usilovali používať jednotný prístup a všeobecné normy hodnotenia. Hodnotiaci výbor bol zostavený v súlade s finančnými pravidlami. Grantom bolo udelené maximálne celkové financovanie vo výške 60 % celkových oprávnených nákladov. Novátorské projekty s významnou účasťou kandidátskych krajín mohli získať financovanie až do výšky 80 % celkových oprávnených nákladov. Na svojom zasadnutí 16. – 17. júla 2003 vyjadril programový výbor jednohlasné priaznivé stanovisko, pokiaľ ide o financovanie návrhov vybraných na základe postupu hodnotenia. Zamenil poradie dvoch návrhov na rezervnom zozname. 2.4. Prijatie zoznamu vybraných projektov Počiatočný pracovný plán bol pozmenený 17.12.2003[10] s cieľom vziať do úvahy zvýšený programový rozpočet na základe uzatvorenia memoránd o porozumení s prístupovými a kandidátskymi krajinami. Toto ďalej oneskorilo postup vyjednávania na uzatvorenie dohôd o grantoch s projektmi vybranými na financovanie. Zrevidovaný pracovný plán bol na zasadnutí 9. októbra 2003 predložený programovému výboru s cieľom zaujať stanovisko. Dňa 19. decembra 2003, v nadväznosti na prijatie nového pracovného plánu, oprávnený úradník rozhodol o financovaní 70 projektov a o prijatí ďalších 55 projektov na rezervné zoznamy zostavené programovým výborom. Celkový záväzok, pokiaľ ide o tieto návrhy, predstavoval 50,4 milióna eur. Zostávajúcich 302 projektov bolo zamietnutých. Z rozpočtu na rok 2003 bolo financovaných celkom 72 projektov. 10 projektov bolo zrušených: 4 boli zo zoznamu prijatých návrhov a 6 z rezervných zoznamov. Rezervný zoznam sa použil až po 12. projekt v poradí. 2.5. Metódy šírenia a využitia výsledkov Úplný zoznam zhrnutí financovaných projektov je dostupný na internetovej stránke http://europa.eu.int/comm/health/ph_projects/project_en.htm. Zhrnutia obsahujú administratívne údaje o hlavnom prispievateľovi, finančné informácie, zoznam pridružených prispievateľov a popis projektu, v ktorom sa uvádzajú dosiahnuté výsledky a použité metódy. 3. PREHĽAD ČINNOSTÍ ZA ROK 2004 3.1. Prijatie pracovného plánu na rok 2004 Pracovný plán programu verejného zdravia na rok 2004 bol uverejnený 27. februára 2004[11]. Výzva na predkladanie návrhov[12] , pokiaľ ide o uskutočňovanie pracovného plánu na rok 2004 bola spustená v ten istý deň a ostala otvorená počas obdobia dvoch mesiacov. 3.2. Informácie o výzve na predkladanie návrhov Dňa 22. marca 2004 sa v Luxemburgu konal informačný deň s cieľom poskytnúť potenciálnym predkladateľom projektov informácie o tom, ako predkladať návrhy v rámci programu verejného zdravia. Na podujatí sa zúčastnilo približne 300 účastníkov z krajín EÚ, kandidátskych krajín a krajín EZVO/EHP. Internetová stránka programu verejného zdravia obsahovala všetky príslušné informácie potrebné na predloženie návrhov, t. j. oznam o uverejnení výzvy na predkladanie návrhov, pracovný plán na rok 2004, formuláre prihlášky, príručku pre uchádzačov, kritériá hodnotenia a vzor dohody o grante. Bolo zriadené konzultačné centrum, ktoré prijalo viac ako 500 žiadostí o informácie alebo o pomoc. 3.3. Postup hodnotenia Bolo predložených 231 návrhov, ktoré celkovo požadovali príspevok od EÚ v sume 180,8 milióna eur. Aj keď ich bolo v porovnaní s rokom 2003 menej, ich kvalita sa výrazne zlepšila. Každá návrh bol zhodnotený úradníkom Komisie a jedným z 20 nezávislých externých odborníkov. V prípade nezhody medzi dvoma hodnotiacim, tretí interný alebo externý hodnotiaci poskytol hodnotiacu správu na základe konsenzu. Rozhodnutie hodnotiaceho výboru bolo predložené iným GR na formálnu konzultáciu s cieľom predísť duplikácii alebo prekrytiu s inými prebiehajúcimi projektmi. Dokument Pravidlá, kritériá a postupy výberu a financovania akcií v rámci programu verejného zdravia [13], slúžil ako základ kritérií hodnotenia. 79 projektov bolo odporučených na financovanie, 12 z nich bolo umiestnených na rezervný zoznam. Rezervný zoznam bol podstatne kratší v porovnaní s rokom 2003 za účelom poskytnutia reálnejšej možnosti financovania. 139 projektov bolo zamietnutých a 9 bolo neoprávnených. 4 návrhy boli vylúčené z dôvodu nesúladu s dátumom predloženia. Projekty predložené v rámci výzvy na predkladanie návrhov na rok 2004 boli predložené programovému výboru na jeho zasadnutí 8. júla 2004. Projekty boli všeobecne považované za novátorské a vysokej kvality. Výbor uskutočnil malé úpravy: jednému projektu sa upravil rozpočet a dva projekty boli predĺžené. Tak ako v roku 2003 bolo zamenené poradie dvoch projektov na rezervnom zozname. Výbor vydal jednohlasné pozitívne stanovisko k upravenému zoznamu prijatých návrhov a k rezervnému zoznamu. 3.4. Prijatie zoznamu vybraných projektov V nadväznosti na zasadnutie programového výboru oprávnený úradník schválil zoznam 67 projektov, ktoré sa odporúčajú na financovanie a poradie 12 projektov na rezervnom zozname tak, ako ich schválil programový výbor. Zostávajúcich 152 projektov bolo zamietnutých. Celkový záväzok, pokiaľ ide o ponechané návrhy, predstavoval 48,8 milióna ebur. Dňa 15. decembra 2004, v nadväznosti na dostupnosť dodatočných prostriedkov, oprávnený úradník pridelil ďalších 6,6 milióna ebur výzve na predkladanie návrhov z roku 2004, čo umožnilo financovať všetkých 12 projektov z rezervného zoznamu. 3.5. Metódy šírenia a využitia výsledkov Úplný zoznam názvov a krátky popis projektov vybraných na financovanie je dostupný na internetovej stránke Európa, venovanej verejnému zdraviu, na adrese: http://europa.eu.int/comm/health/ph_projects/project_en.htm. Po tom, ako sa podpíšu všetky zmluvné dohody, budú dostupné ďalšie informácie o administratívnych údajoch o hlavnom prispievateľovi, pridružených prispievateľoch, finančných informáciách, popisoch projektov, ich dosiahnutých výsledkoch a použitých metódach. 4. HLAVNÉ AKCIE SPUSTENÉ V RÁMCI PRACOVNÝCH PLÁNOV 2003 A 2004 4.1. Medzisektorové témy Akcie strategického významu spájajúce viaceré programové ciele boli zoskupené v rámci medzisektorových tém v roku 2003. Akcie strategického významu spájajúce viaceré programové ciele boli v roku 2003 zoskupené v rámci medzisektorových tém. Kľúčové projekty pokrývali vytváranie sietí mimovládnych zdravotníckych organizácií; stratégie akcií a vytvárania sietí na zníženie nerovnosti v oblasti zdravotníctva; a vytváranie európskej multidisciplinárnej siete v oblasti prevencie toxikománie vo väzenskom prostredí. Spolupráca medzi zdravotníckymi službami členských štátov bola pokrytá tromi projektmi týkajúcimi sa prevencie kardiovaskulárnych chorôb, mapovania prístupu ku zdravotníckym službám a hodnotenia verejné zdravotníctvo v európskych hraničných regiónoch. V roku 2004 boli medzisektorové témy začlenené do troch hlavných prvkov programu. 4.2. Informácie v oblasti zdravia V roku 2003 sa program usiloval začleniť prácu vykonanú v rámci ôsmich predchádzajúcich programov Spoločenstva týkajúcich sa verejného zdravia. Toto sa týkalo najmä: i) projektov týkajúcich sa zdravotných ukazovateľov určených na vytvorenie spoločného zoznamu EÚ (ECHI), ako aj na vývoj ukazovateľov v oblastiach ako sú choroby, zdravotné systémy, farmaceutické výrobky, duševné zdravie, zdravotný štýl atď. ii) projektov zameraných na rutinné a trvalé zhromažďovanie údajov (napr. databáza zranení, databázy nádorových ochorení), iii) projektov zameraných na zlepšenie mechanizmov oznamovania v oblasti zdravia (prieskumy formou ankety o zdraví, nemocničné údaje) a iv) projektov zameraných na zlepšenie alebo vytvorenie čo najlepších klinických a kodifikačných postupov. Osobitná pozornosť sa venovala synergii so štatistickým programom Spoločenstva[14]. Svetová zdravotnícka organizácia (WHO) a Organizácia pre hospodársku spoluprácu a rozvoj (OECD) sú zapojené do väčšiny projektov EÚ v tejto oblasti. Bol zriadený trvalý systém monitorovania zdravia s cieľom poskytovať porovnateľné informácie o zdraví a správaní obyvateľstva vo vzťahu ku zdraviu, o chorobách a zdravotných systémoch. Štatistický prvok systému sa vyvíja za použitia, v prípade potreby, štatistického programu Spoločenstva. Je založený na všeobecných ukazovateľoch a nástrojoch dohodnutých na európskej úrovni s ohľadom na ich definíciu, metódy zhromažďovania údajov a použitie. Predchádzajúcu prácu v oblasti sledovania zdravia prevzalo sedem pracovných skupín tvoriacich sieť, sústrediac sa na ukazovatele a zhromažďovanie údajov. Vykonala sa tiež práca s cieľom vytvoriť v prvom rade krátky zoznam zdravotných ukazovateľov, so zámerom tento zoznam v nasledujúcich rokoch rozšíriť; vyvinúť nástroje na zhromažďovanie porovnateľných informácií spolu so štatistickým programom Spoločenstva a vyvinúť súbor európskych zdravotných správ, ktoré podávajú analýzy a informácie tvorcom politiky, osobitnému publiku alebo širokej verejnosti. Spolupráca v oblasti zdravotných systémov sa presadzovala prostredníctvom podpory informačných aktivít týkajúcich sa zdravia a mapovania prístupu k zdravotníckym službám. Vyhlásila sa verejná súťaž týkajúca sa oznamovania a analyzovania zdravotných, sociálnych a hospodárskych dopadov alkoholu s cieľom osloviť existujúce a plánované vnútroštátne politiky a politiky EÚ a WHO v oblasti alkoholu, aby identifikovali odporúčania a možnosti potenciálnej politiky EÚ v oblasti alkoholu alebo strategické možnosti. Bola vyhlásená ďalšia verejná súťaž týkajúca sa vývoja ukazovateľov verejného zdravia pre farmaceutický sektor s cieľom sledovať do akej miery je farmaceutický sektor v spojení s verejným zdravím a ďalšími sociálnymi cieľmi. V roku 2004 pokračovala práca týkajúca sa informovanosti a šírenia informácií, zdravotných systémov, vážnych a chronických chorôb, databázy zranení, duševného zdravia a zriedkavých chorôb. Pokiaľ ide o informovanosť a šírenie informácií, práca sa sústreďovala na koncept a prvky budúceho systému Európskej únie zdravotnej informovanosti a vedomostí o zdraví, na vývoj verejných platforiem šírenia zdravotnej akcie EÚ (portál Zdravie) a na šírenie krátkeho zoznamu zdravotných ukazovateľov Spoločenstva, na tvorbu platformy pre šírenie podobného krátkeho zoznamu na regionálnej úrovni, na platformu šírenia zdravotníckych informácií médiami a na politický dopad spravodajstva o verejnom zdraví. V oblasti zdravotných systémov bola zriadená sieť úradov a inštitúcií zapojených do farmaceutických záležitostí s cieľom výmeny informácií o tarifikácii a preplácaní farmaceutických výrobkov. Projekt týkajúci sa nemocničných údajov začal zlepšovať porovnateľnosť registračných metód, pokiaľ ide o prepustenia z nemocnice a chirurgické úkony, zvyšovať rozsah zhromažďovania údajov a rozširovať túto prácu o nové členské štáty. Predpokladá sa tiež voľný pohyb služieb a personálu vytvorením európskej zhody v metodológii, pokiaľ ide o bezpečnosť pacienta v zariadeniach zdravotníckej starostlivosti. Na zlepšenie kvality a udržateľnosti informačných sietí týkajúcich sa vážnych a chronických chorôb sa poskytla podpora európskym registrom nádorových ochorení a systémom databáz, viacerým projektom skúmajúcim zdroje chorobnosti a projektom vytvárajúcim vhodné systémy sledovania a ukazovateľov, rovnako ako metódy zhromažďovania údajov pre viacero skupín chorôb (astma a chronické obštrukčné choroby pľúc, kardiovaskulárne choroby, cukrovka, muskuloskeletárne choroby atď.). S cieľom poskytnúť informácie o zriedkavých chorobách sa financovala konferencia za účelom určenia spôsobov, akými sa môže zlepšiť povedomie o zriedkavých chorobách, spolu so spoluprácou a zdieľaním vedomostí na úrovni EÚ, aby sa zlepšil prístup k informáciám, diagnostike, starostlivosti, liekom a podpore. Vytvoril sa funkčný systém na monitorovanie vrodených anomálií, zriadi sa sieť v oblasti zriedkavej a kongenitálnej anémie a k dispozícii bude sekretariát pre pracovnú skupinu pre zriedkavé choroby. Na oblasť duševného zdravia sa zamerali viaceré iniciatívy, ako zdravotné ukazovatele pre osoby s mentálnym postihnutím, starostlivosť o psychicky chorých vo väzenskom prostredí a ekonomické aspekty duševného zdravia. Vytvorila sa platforma propagácie duševného zdravia a prevencie psychických porúch s cieľom zaviesť zrozumiteľnú stratégiu duševného zdravia. Ďalšie oblasti pokryté v programe na rok 2004 pozostávajú z týchto oblastí: životné prostredie a zdravie; zdravotné prieskumy, mortalita, posudzovanie vplyvov na zdravie, zranenia a úrazy, elektronické zdravotnícke služby (e-health) a životný štýl. 4.3. Ohrozenia zdravia Vykonali sa činnosti na podporu a rozšírenie dohľadu nad bakteriálnymi enterickými patogénmi, chrípkou, Creutzfeldtovou-Jakobovou chorobou a legionárskou chorobou spojenou s cestovaním. V rámci včasného varovania a reakcie bol zriadený vydavateľský úrad pre výmenu vedeckých informácií podriadených overovacej štúdii. Začali sa snahy o zlepšenie kontroly prenosných chorôb a komunikovania o nich. Zdravotná bezpečnosť a pripravenosť boli pokryté prostredníctvom snáh bojovať proti úmyselnému šíreniu biologických látok a iných prirodzených epidémií s veľkým potenciálnym dopadom prostredníctvom vytvorenia siete odborníkov na infekčné choroby a pilotného výstražného systému, pokiaľ ide o šírenie chemických látok teroristami. Predchádzajúce kľúčové projekty pre zriedkavé choroby sa pripojili k novým činnostiam. V prípade tkanív a buniek sa predviedli metódy ovplyvňujúce kvalitu buniek a bezpečnosť transplantácií a tkanivových bánk. Vydal sa podnet na stanovenie noriem, kontroly a akreditácie zdravotníckych inštitúcií a zariadení zapojených do odberu, spracovania a transplantácie krvotvorných kmeňových buniek. Začal sa rozvoj siete laboratórií umožňujúcich rýchle, účinné a koordinované reakcie vo vzťahu k ohrozeniam zdravia vyplývajúcim z prirodzených infekcií, ako aj rozvoj programu na odhaľovanie ohnísk norovírusu. Podporilo sa budovanie schopnosti posilnenia systému dohľadu a kontroly prenosných chorôb. Dôraz na dohľad pokračoval v roku 2004, najmä v oblasti chorôb, ktorým sa dá predchádzať vakcináciou, zníženia rizík nozokomiálnych infekcií a poskytovania informácii o výskyte HIV v štátoch EÚ a v kandidátskych krajinách. Dohľad nad tuberkulózou sa zvýšil napr. rozvinutím európskej schopnosti identifikovať a sledovať ohniská výskytu tuberkulózy vo vzťahu k EÚ. Zameralo sa aj na dohľad nad sexuálne prenosnými infekciami a inými infekčnými chorobami. V spolupráci s ruskými vedcami sa vyvinuli lepšie diagnostické schopnosti v EÚ v rámci zdravotnej bezpečnosti a pripravenosti. Do činností za rok 2004 tiež spadá výstražný systém, kritériá vytvorenia systému zdravotného dohľadu a skúšobné moduly v súvislosti s úmyselným šírením chemických látok teroristami. Vyhlásila sa verejná súťaž s cieľom zhodnotiť a zlepšiť pripravenosť na ohrozenia verejného zdravia úmyselným rozšírením biologických a chemických látok a pandémiou chrípky . Schválila sa sieť európskych systémov riadenia kvality pre bezpečnosť krvi s cieľom zvýšiť bezpečnosť krvi, tkanív a orgánov. Vykonávali sa činnosti vzťahujúce sa na právne, etické a sociálne otázky s cieľom zlepšiť bezpečné európske integrované siete darcov pri alogénnej transplantácii krvotvorných kmeňových buniek. Medzi laboratóriami sa podporila tvorba sietí, pokiaľ ide o zavlečené vírusové ochorenia ako je SARS a vytváranie antimikrobiálnej odolnosti voči nozokomiálnym infekciám v Európe. Vytváranie kapacít sa podporovalo v oblasti odbornej prípravy, pre zdravotnícky personál v oblasti rýchlej reakcie v prípade ohrození zdravia a pre epidemiologický zásah v oblasti výstrahy a reakcie. 4.4. Faktory zdravia V rokoch 2003 a 2004 sa pozornosť kládla na hladký prechod z ôsmich rôznych programov verejného zdravia k novému programu verejného zdravia. Vyvinul sa koherentný prístup medzi akciami súvisiacimi s faktormi zdravia, so zvýšeným dôrazom na strategické prístupy. Vytvorila sa sieť pre koherentné stratégie v oblasti stravovania a fyzickej aktivity, ako aj siete prevencie obezity u detí. Naďalej sa podporovali snahy zvýšiť efektívnosť nákladov a účinnosť akcií zameraných na prevenciu fajčenia obyvateľstva, napríklad formou programov zameraných na zastavenie fajčenia pre adolescentov, zákaz fajčenia v nemocniciach a posúdenie účinkov írskych právnych predpisov v oblasti fajčenia[15]. Pokiaľ ide o fajčenie, spustili sa aj dve protifajčiarske kampane a bola vyhlásená verejná súťaž vzťahujúca sa na boj proti fajčeniu. Prevencia a zníženie poškodení zdravia spojených s drogovou závislosťou bola predmetom verejnej súťaže. Akcie zamerané na drogy vo väzeniach a drogovú prevenciu v mestách spadali pod výzvy na predkladanie návrhov z rokov 2003 a 2004. Začalo sa posudzovanie zneužívania legálnych farmaceutických výrobkov. Vybrali sa projekty zamerané na zlepšenie sexuálneho zdravia mladých ľudí a prevencie AIDS/HIV vo vzťahu k mladému migrujúcemu a mobilnému obyvateľstvu. Táto práca sa posilnila v roku 2004 zaradením problematiky migrujúcich prostitútok, sexuálneho a reprodukčného zdravia ľudí nakazených vírusom HIV a osvedčených postupov v oblasti sexuálneho zdravia v nových členských štátoch s dôrazom na HIV/AIDS. V oblasti životného prostredia sa projekty týkajú informácií o životnom prostredí a zdraví, účinkoch hluku na zdravie detí a vzdelávania v oblasti životného prostredia a bezpečnosti. Začalo sa s implementáciou smernice 2002/49/EHS[16] v oblasti nových hrozieb vyplývajúcich zo zvýšenej nočnej leteckej a železničnej dopravy. Pokračovalo sa v prevencii chorôb ako cukrovka a rakovina. Prevencia cukrovky sa zamerala na zdravý životný štýl, stravovanie a fyzickú aktivitu. Zabezpečili sa čo najlepšie postupy v druhotnej prevencii voči rakovine. Predpokladali sa štruktúry vytvárania politík týkajúcich sa elektromagnetickej oblasti, spolu s tým, aby sa vzdelávanie o zdravom životnom štýle zahrnulo do školských osnov. Európske vysokoškolské vzdelanie v oblasti verejného zdravia by malo poskytnúť postgraduálnemu vzdelávaniu európsku dimenziu. Pod hlavnými sociálno-ekonomickými faktormi sa podporili snahy znížiť nerovnosť v oblasti zdravotníctva v rómskej komunite. Bola vytvorená sieť, pokiaľ ide o najlepšie postupy pre zraniteľné skupiny v rámci zdravotného a sociálneho začlenenia. Zriadila sa sieť týkajúca sa podpory zdravia na pracovisku s cieľom šíriť dobré postupy, vzdelávanie a odbornú prípravu v pristupujúcich krajinách. Poukázalo sa na všeobecné vzdelávanie v oblasti verejného zdravia v nových členských štátoch. 5. ZÁVER Počas prvých dvoch rokov programu verejného zdravia sa dospelo k významným výsledkom, ktoré vzbudili živý záujem medzi európskymi subjektami v oblasti zdravia. Počas prvých dvoch rokov svojej existencie program dostal mnoho žiadostí, ktoré zaručili široké geografické pokrytie a načrtli rozsiahlu škálu činností v rámci pracovných plánov na rok 2003 a 2004. Ukázalo sa však, že na zaručenie účinnej a efektívnej implementácie tohto ambiciózneho a komplexného programu je potrebná výkonná agentúra, ako sa predpokladá v programovom rozhodnutí. Jej vytvorenie sa posunulo na neskorší dátum z dôvodov oneskorení v celkovom právnom a procedurálnom rámci pre vytváranie výkonných agentúr. Výsledkom bola nedostupnosť dodatočných zdrojov potrebných na implementáciu programu čo najlepším spôsobom. Agentúra bola vytvorená v decembri 2004[17] a v roku 2005 začína úspešne fungovať. Program verejného zdravia posilnil svoju spoluprácu s medzinárodnými orgánmi ako je WHO, Svetová banka, OECD, Rada Európy a Európske observatórium systémov a politík zdravotnej starostlivosti. Dôležitosť, ktorú Komisia prikladá verejnému zdraviu v politikách EÚ sa preukázala v snahách zaručiť globálnu, koherentnú stratégiu EÚ v oblasti zdravia, úzke prepojenia medzi opatreniami verejného zdravia a iniciatívami súvisiacimi so zdravím v iných politických oblastiach. Takéto prepojenia boli podporené novými mechanizmami a nástrojmi, napr. zhodnotenie zdravotného vplyvu iných politík, spoločné opatrenia s rozličnými politikami a mechanizmami posilňujúcimi spoluprácu činností spojených so zdravím. Komisár Byrne spustil proces úvah o zdravotnej politike EÚ 15. októbra 2004 s cieľom prispieť k formovaniu budúcej stratégiu EÚ v oblasti zdravia. Vnútroštátne a regionálne orgány, mimovládne organizácie, univerzity, občania a podniky prejavili záujem prispieť. Tento proces vyvolal veľkú diskusiu v celej EÚ, aj mimo jej hraníc. Uskutočnili sa viaceré legislatívne činnosti týkajúce sa rozličných aspektov v rámci kompetencie programu. Medzi nimi možno spomenúť smernicu 2003/33/ES[18] o aproximácii zákonov, iných právnych predpisov a správnych opatrení členských štátov týkajúcich sa reklamy a sponzorstva tabakových výrobkov. Rada a Európsky parlament prijali smernicu stanovujúcu normy na zaobchádzanie s ľudskými tkanivami a bunkami[19]. Zriadila sa medzinárodná sieť pre epidemiologický dohľad a kontrolu prenosných chorôb a začalo sa pracovať na vytvorení Európskeho centra pre prevenciu a kontrolu chorôb v Štokholme[20]. PRÍLOHA Spotreba viazaných finančných prostriedkov – v miliónoch eur | 2003 | 2004 | Administratívne výdavky | 1,975 | 3,739 | Prevádzkové výdavky: | 50,018 | 55,898[21] | Verejná súťaž | 0,190 | 2,255 | Výzva na predkladanie návrhov (rozpočet zdieľaný spoločne medzi tromi hlavnými prvkami) | 49,649 | 55,286 | [1] Ú. v. ES L 271, 9.10.2002, s.1, rozhodnutie Európskeho parlamentu a Rady č. 1786/2002/ES z 23. septembra 2002. [2] Pozri tiež http://europa.eu.int/comm/health/index_en.htm [3] Rozhodnutie 645/96/ES, Ú. v. ES L 95, 16.4.1996, s. 1, rozhodnutie 646/96/ES, Ú. v. ES L 95, 16.4.1999, s. 9, rozhodnutie 647/96/ES, Ú. v. ES L 95, 16.4.1996, s. 16, rozhodnutie 102/97/ES, Ú. v. ES L 19, 22.1.1997, s. 25, rozhodnutie 1400/97/ES, Ú. v. ES L 193, 22.7.1997, s. 1, rozhodnutie 372/1999/ES, Ú. v. ES L 46, 20.2.1999, s. 1, rozhodnutie 1295/1999/ES, Ú. v. ES L 155, 22.6.1999, s. 1, rozhodnutie 1296/1999/ES, Ú. v. ES L 155, 22.6.1999, s. 7, zmenené a doplnené rozhodnutím 521/2001/ES. [4] Nórsko, Island a Lichtenštajnsko [5] Chorvátsko nebolo v rokoch 2003 a 2004 oprávnené k účasti. [6] Ďalšie informácie: http://europa.eu.int/comm/health/ph_programme/evaluation_en.htm [7] Ú. v. EÚ C 62, 15.3.2003, s. 21. [8] Ú. v. EÚ C 62, 15.3.2003, s. 14. [9] Ú. v. EÚ C 62, 15.3.2003, s. 7. [10] Rozhodnutie Komisie C/2003/4701. [11] Ú. v. EÚ L 60, 27.2.2004, s. 58. [12] Ú. v. EÚ C 52, 27.2.2004, s. 22. [13] Ú. v. EÚ C 62, 15.3.2003, s. 14. [14] Ú. v. ES L 358, 31.12.2002, s. 1. [15] S. I. č. 481 z roku 2003. [16] Ú. v. ES L 189, 18.7.2002, s. 12. [17] Rozhodnutie Komisie 2004/858/ES, Ú. v. EÚ L 369, 16.12.2004, s. 73. [18] Ú. v. EÚ L 152 20.6.2003, s.13. [19] Smernica 2004/23/ES Európskeho parlamentu a Rady z 31. marca 2004, Ú. v. EÚ L 102, 7.4.2004, s. 48. [20] Nariadenie Európskeho parlamentu a Rady (ES) č. 851/2004 z 21. apríla, Ú. v. EÚ L 142, 30.4.2004, s.1. [21] Údaje za rok 2004 sú informatívne a zostávajú predmetom financovania vybraných projektov v nadväznosti na úspešný vyjednávací postup a podpis dohody o grante.